A tous ceulx qui ces présentes lettres verront et orront, soit chouse notoire et manifeste que en l’an courant mil quatre cens quatre vingt dix sept, le vingt neufiesme jour du mois de juing, pardevant et en présence des notaires et témoings soubscriptz. Nous, Jacques de Chalant, chevalier, seigneur de Varez, d’Arban et de La Marche, nous faisant fort en ceste partie pour dame Philiberte Allemant, nostre femme, héritière de feu noble et puissant seigneur messire Louis Allemant, chevalier à son vivant, seigneur des dits Arban et La Marche, personnellement constituez pardevant l’église dudit lieu de La Marche au diocèse de Chalon, de nos certainne science et bonne volunté, désirant de tous nos pouvoirs entretenir et faire comme ont fait par cy devant noz prédécesseurs seigneurs du dit lieu de La Marche et seigneurie d’icelle, avons confermé, ratiffié et approuvé et par ces dittez présentes confermons, ratiffions et approuvons de poinct en poinct le sarment fait par noble homme Guillaume de la Forest, escuyer, seigneur de Rougemont en Savoie, nostre procureur ad ce espéciallement et en nos noms es mains des maire et échevins dudit lieu de La Marche. Assavoir de maintenir et entretenir les habitans de la seignorie de la ditte Marche, Mercey et La Marchotte, en leurs libertés et franchises selon qu’elles sont anciennement escriptes et observées; et avons promis et promettons leurs administrer gens idoinnes et souffisans pour gouverner et régir la justice et les habitans ainsy que bon seigneur doit faire et y est tenu, et lequel sarment dessus fait par nostre dit procureur et de rechief, et d’abundant, nous promettons avoir pour agréable et non jamais venir à l’encontre moyennant les sarmens que les dits habitans présentement nous ont fait et promis, en levant leurs mains droites en haut, de nous estre bons et vrais obéissants, d’ors en ce n’avant, procurer nostre prouffit et éviter nostre domaige de tous leurs pouvoirs, envers et contre tous, de faire en outre aussy et payer envers nous ce en quoy sont tenus selon les points et articles contenus et spéciffiez es dittes franchises, comme bon et vraiz subjetcz doivent faire à leur seigneur et tenus y sont. En tesmoing des quelles chouses des susdittes, et vérification d’icelle nous avons ordonnés ces dittes présentes estre signées des seingz manuels des notaires cy dessous soubscrits, présent noble et puissant seigneur messire Jehan de Pontaillier, chevalier, seigneur de Thalemet, honorable homme maistre Jacques Brouthechoulx, licencié es loix et en droit, et autres tesmoings ad ce appellés et requis, les an, lieu et jour que dessus. MAIROT et RÉGULIER.